ཁྱོད་ཚོ་ནི་པྲ་ཆལ་དང་ན་རག་ཡིན་ཡང་ཆོག་ལ་ཀུན་མཐུན་དང་གཤིས་བཟང་ཡིན་ཡང་རུང་།བདག་ཁྱོད་ཚོ་ཚང་མ་ལ་སྙིང་ནས་དགའ།སྙིང་ནས་དུངས།ཁྱོད་ཚོ་གནས་གང་དུ་ཕྱིན་ཀྱང་དུས་ཅི་ཙམ་འགོར་ཡང་ནམ་ཡང་བདག་གི་སེམས་ཁོང་གི་སློབ་མ་བཟང་པོ་ཡིན་ལ།ནམ་ཡང་བདག་གི་སྙིང་དབུས་ཀྱི་བོད་ཀྱི་གཅེས་ཕྲུག་ཡིན།ཁྱོད་ཚོ་ནི་རྒྱལ་ཁབ་དང་མི་རིགས་ཀྱི་རེ་བ་ཡིན་ལ།མ་ཡུམ་སློབ་གྲྭ་དང་ཕ་ཡུལ་གྱི་གཟི་བརྗིད་ཀྱང་ཡིན།ཁྱོད་ཚོའི་ཕྲག་སྟེང་ན་དུས་རབས་དང་ལོ་རྒྱུས་ཀྱིས་སྤྲད་པའི་འགན་འཁྲི་ལྕི་མོ་ཞིག་ཡོད་པས་ཁྱོད་ཚོ་ནི་རང་ག་བའི་མི་རབས་ཤིག་གཏན་ནས་མིན།ཨ་རིའི་མི་ནག་མ་ཊེན་ལུངྷ་ཀིན་གྱིསའཕུར་མི་ཐུབ་ན་རྒྱུགས།རྒྱུག་མི་ཐུབ་ན་གོམ་པ་རྒྱོབས།གོམ་པ་རྒྱག་མི་ཐུབ་ན་གོག་བགྲོད་བྱོས།གང་ལྟར་ཁྱོད་ངེས་པར་མདུན་དུ་བསྐྱོད་དགོསཞེས་གསུངས་པ་བཞིན་ཕམ་ཁ་དང་བར་ཆད་ཀྱི་མདུན་ནས་ཁྱོད་ཚོའི་དཔའ་གཏན་ནས་ཞུམ་མི་རུང་བར་ངེས་པར་མདུན་དུ་བསྐྱོད་དགོས་ལ།གཡོ་རྫུ་དང་ཚུལ་འཆོས།སྤྲེལ་ལད་སོགས་ཀྱི་ནད་ཡམས་ལའང་གཟབ་པར་འཚལ།རྗེས་ཕྱོགས་ཁྱོད་ཚོ་རང་ཚུགས་ལྡན་ལ་ལངས་ཕྱོགས་གསལ་བའི་མི་ཟུར་ཁ་ཅན་རེ་རེར་འགྱུར་བར་བྱེད་རྒྱུ་ཧ་ཅང་གལ་ཆེ་སྟེ།དེ་ཡང་སྤྱི་ཚོགས་དཔྱད་བརྗོད་པ་ཆེན་མོ་ནེ་ཁྲེ་ལགས་ཀྱིསསྐྱེ་བོ་ཕལ་མོ་ཆེས་ནར་སོན་པ་ཞེས་པ་དེ་ནི།གོམས་སྲོལ་གྱིས་བརྡར་ནས་ཟུར་ཁ་ཟད་ཅིང་།མིག་སྔའི་ཁེ་ཕན་གཙོར་འཛིན་མཁན་དུ་གྱུར་པར་གོ།འོན་ཀྱང་དོན་ལ་དེ་ནི་ནར་སོན་པ་མ་ཡིན་པར་སྙིང་སྟོབས་ཉམས་ཤིང་རང་གཤིས་རྒུད་པ་རེད།ངེས་པ་དོན་གྱིས་ནར་སོན་པ་ནི།ཐུན་མིན་སྒེར་གཤིས་གྲུབ་ཅིང་རང་ངོ་རང་གིས་ཤེས་ཏེ་བསམ་བློའི་འབྲས་བུ་ཕུན་སུམ་ཚོགས་པོ་སྨིན་པ་ཉིད་ལ་བྱཞེས་པ་ལྟར་ཏེ།ཁྱོད་ཚོ་ནི་ངེས་པ་དོན་གྱིས་ནར་སོན་རྒྱུ་ནི་བདག་གི་རེ་བ་གཙོ་བོ་དེའོ།།